יצחק קרויזר

יצחק (איציק) קרויזר (נולד בכ"א באלול ה'תשמ"ה, 7 בספטמבר 1985) הוא חבר הכנסת מטעם מפלגת עוצמה יהודית ויו"ר סיעת "עוצמה יהודית" בכנסת ה-25.

== ביוגרפיה ==
קרויזר גדל במצפה יריחו. אביו, הרב יהודה קרויזר, הוא רב היישוב הדתי מצפה יריחו, ראש ישיבת הרעיון היהודי מיסודו של הרב מאיר כהנא מאז הקמתה ב־1987.<ref></ref> אמו, הרבנית שלומית לבית כרמל, היא יועצת להלכה ולהתפתחות אישית.

שירת כלוחם בעורב נח"ל ולאחר שירותו היה תומך לחימה בסיירת מטכ"ל, השתתף במלחמת לבנון השנייה. שניים משמונת אחיו, מהם מפקד פלוגה בגדוד חרוב שבחטיבת כפיר, נהרגו בתאונת דרכים ב־2007.<ref></ref> נאום הבכורה בכנסת הוקדש על ידי קרויזר לאחיו שנהרגו,<ref></ref> לזכרם גם הקים את ארגון "שי לשי".<ref></ref> למד במגמת תכנון מבנים בטכניון, עסק בחקלאות, וניהל מיזמי בנייה ברמת הגולן באמצעות חברה שבבעלותו.<ref></ref>

קרויזר נמנה עם נאמני הר הבית.<ref name=":0"></ref> הוא קורא לעליית יהודים להר הבית.<ref></ref> הוא מכהן כראש מטה החקלאים במפלגת עוצמה יהודית וכרכז המפלגה בצפון. במערכת הבחירות בשנת 2019 שבה התמודדה המפלגה לבדה בראשות איתמר בן גביר, הוצב קרויזר במקום השביעי של הרשימה וקודם למקום החמישי עם פסילת ברוך מרזל ובנצי גופשטיין. במערכת הבחירות הבאה בשנת 2020 קודם קרויזר למקום הרביעי ברשימה. בשתי מערכות בחירות אלה לא עברה המפלגה את אחוז החסימה.

== הכנסת העשרים וחמש==
בבחירות לכנסת העשרים וחמש דורג קרויזר במקום ה־15 ברשימת הציונות הדתית (הרשימה זכתה ב־14 מושבים בבחירות), והושבע לכנסת ב־1 בינואר 2023 בעקבות התפטרות השר עמיחי אליהו במסגרת "החוק הנורווגי".<ref></ref> בכנסת זו הוא משמש יו"ר סיעת עוצמה יהודית, וחבר בוועדת הכספים, ועדת החוקה, חוק ומשפט, הוועדה המיוחדת לחיזוק ופיתוח הנגב והגליל ובוועדה המיוחדת לענייני התמכרויות וסמים.

במרץ 2023 אושרה הצעת חוק של קרויזר, שמאפשר לשוטר לבצע חיפוש ללא צו שופט אם התעורר חשד סביר שכלי נשק או חלק מהותי מנשק שעשוי לשמש ראיה לביצוע עבירה, נמצא במקום, ואם בשל הצורך המיידי לביצוע החיפוש לא ניתן לקבל צו.

ביולי 23 אושרה הצעת חוק הפרוטקשן אותה יזם קרויזר, לפי החוק החדש, שנחקק כהוראת שעה לחמש שנים, יוגדר עונש מאסר מינימלי של שלוש שנים על עבירת פרוטקשן. בנוסף, נקבע כי בית המשפט יוכל לגזור מאסר של עד תשע שנים על אותן עבירות.

ב-12 ביולי 2023 נבחר לנציג הכנסת בוועדה לבחירת שופטים, ברוב של 86 קולות. בעת בחירתו לוועדה הצהיר כי יפעל למינוי שופטים בעלי תפיסה ציונית.<ref></ref> קרויזר פעיל כיו"ר במספר שדולות בכנסת: שדולה החקלאית, שדולת המילואים, ומשמש יושב-ראש שדולת "למען אחי ורעי" – שדולה לסיוע להלומי הקרב, נשותיהן ובני משפחתם, והוא ראש עמית של קבוצת הידידות הפרלמנטרית ישראל- איחוד האמירויות.[https://main.knesset.gov.il/mk/Apps/mk/mk-positions/1114]<ref>https://main.knesset.gov.il/mk/Apps/mk/mk-positions/1114</ref>

בנובמבר 2023, במהלך מלחמת חרבות ברזל, אמר קרויזר כי "את רצועת עזה צריך לשטח ולכולם יש גזר דין אחד והוא מוות". בינואר 2024 אמר בהקשר של תוכניות לעידוד הגירה מרצון של תושבי רצועת עזה ש"טוב שמדינת ישראל תוביל את הנושא".

== חיים אישיים ==
קרויזר מנהל אורח חיים מסורתי. הוא נשוי לעדי ואב לשלושה. גר במושב נטור שברמת הגולן.<ref></ref>

==קישורים חיצוניים==

* [https://www.knesset.tv/knesset-members/48694/ יצחק קרויזר], באתר ערוץ כנסת

==הערות שוליים==

קטגוריה:אנשי המושב
קטגוריה:מצפה יריחו: אישים
קטגוריה:מועצה אזורית גולן: אישים
קטגוריה:חברי הכנסת העשרים וחמש: חברי כנסת מכהנים במסגרת החוק הנורווגי
קטגוריה:חברי הכנסת מטעם עוצמה יהודית
קטגוריה:נציגי הכנסת בוועדה לבחירת שופטים
קטגוריה:ישראלים שנולדו ב-1985